Qashqadaryoda YPX inspektorlariga 11 ta yangi avtomobil topshirildi

Qashqadaryoda YPX inspektorlariga 11 ta yangi xizmat avtomobili topshirildi. Bu haqda “Daryo”ga viloyat IIB Yo‘l harakati xavfsizligi boshqarmasi axborot xizmati rahbari Javlon Baxtiyev xabar berdi.

Ma’lum qilinishicha, 10 fevral, dushanba kuni, Qashqadaryo IIB boshlig‘i Shuhrat Sotvoldiyev YPX inspektorlariga xizmatda foydalanishi uchun 11 ta yangi Malibu, Cobalt, Gentra va Nexia-3 rusumli avtomobillarni topshirgan.

— Avtomashinalarda bugungi kun talabidan kelib chiqqan holda favqulodda yo‘l-transport hodisalari sodir bo‘lganda voqea joyini o‘rab olish uchun to‘liq jihozlar mavjud, — deydi Javlon Baxtiyev. — Bundan tashqari, xizmat avtomobillari “Avtokon” radar, videoregistrator bilan ta’minlangan bo‘lib, elektron yo‘l harakati ishora belgilari ishlamay qolganda avtomobillar harakatini tartibga soluvchi qo‘shimcha jihozlarga ham ega.
Eslatib o‘tamiz, bundan avvalroq Toshkentda Yo‘l harakati xavfsizligi boshqarmalariga 138 ta avtomobil topshirilgandi.